พระราชบัญญัติเหรียญศานติมาลา พุทธศักราช 2489
ประกาศวันที่ 1946-04-23

content: พระราชบัญญัติ เหรียญศานติมาลา พุทธศักราช ๒๔๘๙
content: อานันทมหิดล ตราไว้ ณ วันที่ ๑๖ เมษายน พุทธศักราช ๒๔๘๙ เป็นปีที่ ๑๓ ในรัชกาลปัจจุบัน
content: สมเด็จพระเจ้าอยู่หัวอานันทมหิดล มีพระบรมราชโองการโปรดเกล้าฯ ให้ประกาศว่า โดยที่เป็นการสมควรให้มีเหรียญราชอิสริยาภรณ์สำหรับพระราชทานเพื่อสนองคุณงามความดีและเป็นกิตติยานุสรณ์แก่ผู้ซึ่งได้กระทำการต่อต้านผู้รุกรานและยอมเสียสละทุกอย่างทำการแก้กลับการร้ายให้กลายเป็นดี
content: ยังผลให้ประเทศไทยบรรลุถึงซึ่งสันติภาพ และคงธำรงไว้ซึ่งเอกราชและอธิปไตย จึงทรงพระกรุณาโปรดเกล้าฯ ให้ตราพระราชบัญญัตินี้ขึ้นไว้โดยคำแนะนำและยินยอมของสภาผู้แทนราษฎร ดังต่อไปนี้
sectionNo: 1
content: มาตรา ๑ พระราชบัญญัตินี้ให้เรียกว่า “พระราชบัญญัติเหรียญศานติมาลา พุทธศักราช ๒๔๘๙”
sectionNo: 2
content: มาตรา ๒ พระราชบัญญัตินี้ให้ใช้บังคับได้ ตั้งแต่วันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้มีเหรียญสำหรับพระราชทานผู้ทำความดีความชอบในการต่อต้านผู้รุกรานและยอมเสียสละทำการแก้ร้ายให้กลายเป็นดี ยังผลให้ประเทศไทยบรรลุถึงซึ่งสันติภาพคงธำรงไว้ซึ่งเอกราชและอธิปไตย มีนามว่า “เหรียญศานติมาลา” อักษรย่อ ศ.ม.
sectionNo: 4
content: มาตรา ๔ เหรียญนี้มี ๒ ชนิด ชนิดสามัญมีลักษณะเป็นเหรียญดีบุก รูปไข่ ด้านหน้ามีรูปไอราพด ด้านหลังจารึกคาถาเป็นอักษรไทยและอักษรโรมันว่า “นตถิ สนฺติ ปรํ สุขํ” “NATTHI SANTI PARAM SUKHAM” ห้อยกับแพรแถบสีแดงกว้าง ๔๐ มิลลิเมตร ตรงกึ่งกลางของแพรแถบมีริ้วสีน้ำเงินกว้าง ๔ มิลลิเมตร และมีริ้วสีขาว กว้างริ้วละ
sectionNo: 4
content: ๒ มิลลิเมตร ประกอบ ๒ ข้างริ้วสีน้ำเงิน ชนิดพิเศษมีลักษณะเช่นชนิดสามัญแต่เป็นเหรียญเงิน และเหนือเหรียญขึ้นไปมีดาบตั้งทำด้วยเงินไขว้กันประกอบอยู่ด้วย ประดับที่อกเสื้อเบื้องซ้าย สำหรับสตรีให้ผูกเป็นรูปแมลงปอ ประดับเสื้อที่หน้าบ่าซ้าย
sectionNo: 5
content: มาตรา ๕ เหรียญนี้พระราชทานให้เป็นกรรมสิทธิ์ เมื่อผู้ได้รับพระราชทานวายชนม์ ให้ทายาทโดยธรรมรักษาไว้เป็นที่ระลึก
sectionNo: 6
content: มาตรา ๖ ให้นายกรัฐมนตรีรักษาการตามพระราชบัญญัตินี้ และให้มีอำนาจวางระเบียบการเกี่ยวกับการประดับเหรียญและกรณีที่จะให้ประดับเหรียญ ระเบียบการนั้น เมื่อได้ประกาศในราชกิจจานุเบกษาแล้วให้ใช้บังคับได้
content: ผู้รับสนองพระบรมราชโองการปรีดี พนมยงค์นายกรัฐมนตรี